Cheftræner Peter Johansson udnævner Mads Bech Christensen til at være holdets absolutte krumtap og vigtigste profil. - Det er meget vigtigt for os, at Mads er med på holdet også næste sæson. Han er en dygtig spiller, som mestrer de forskellige facetter af spillet og er tilmed et fantastisk menneske uden for isen. En rollemodel og et forbillede for de unge spillere, siger Peter Johansson til kanalfrederikshavn.dk. Mads Bech Christensen har ikke været i tvivl om, at han ville fortsætte i Frederikshavn. Klubånd og loyalitet overfor White Hawks er en del af hans DNA. - Jeg er født og opvokset her. Og jeg føler stadig, at jeg har noget at byde ind med. Desuden mangler jeg altså noget mere metal til samlingen, før jeg engang slutter karrieren. I sidste sæson nåede vi langt. Men ikke langt nok! I den kommende sæson skal vi helst et skridt videre, siger han til kanalfrederikshavn.dk Emil Birk Christensen er med sine kun 20 år fremtidens spiller. Han angiver - ligesom Mads Bech - Peter Johansson som en vigtig faktor for sin glæde ved at tørne ud for White Hawks. - Peter er den rette træner for mig. Han gider bruge tid på at gøre mig bedre. En af de ting, jeg skal fokusere på ved sommertræningen, er at få mere speed i skøjterne. Og det råd vil jeg følge, siger han til kanalfrederikshavn.dk Peter Johansen er overbevist om, at Emil Birk Christensens potentiale kan forløses. - Emil har et godt skud. Han er en talentfuld allroundspiller, og det er tydeligt, at han er inde i en positiv udvikling. Efter sommertræningen vil han være endnu bedre og skarpere, siger Peter Johansson til kanalfrederikshavn.dk

Opsummering:
Frederikshavn White Hawks Har folænget kontrakterne med Mads Bech Christensen og Emil Birk Christensen. Det skriver kanalfrederikshavn.dk